Projekt „Naučiť lepšie, odmeniť viac „ – Multikultúrna výchova na 1. st. ZŠ

V čase, keď som písala žiadosť na účasť v projekte " Naučiť lepšie, odmeniť viac", som netušila, akou naliehavou sa stane téma multikultúrna výchova.   
V priebehu realizácie projektu vznikol na Ukrajine vojnový konflikt, nadobudla som presvedčenie, že práve výchovou detí v škole a v domácom prostredí dokážeme účinne odvrátiť nebezpečenstvo vojen, za predpokladu, že sa nám podarí vychovať ľudí, ktorí poznajú vlastnú hodnotu a rovnako ju budú vedieť priznať aj iným ľuďom. Budú to ľudia empatickí, tolerantní a rešpektujúci inú kultúru , ktorým bude násilie cudzie.  
Práve multikultúrna výchova je tu na to, aby pomohla deťom sa zorientovať , pomôže im s konfrontáciou a s hľadaním účinných riešení. Multikultúrna výchova má v súčasnosti  
značný význam vzhľadom na to, že migrácia ľudí je bežný jav , spoločnosť sa rýchlo mení na multikultúrnu. Preto je dôležité, aby mali deti osvojené stereotypy, aby vedeli prirodzene reagovať pri strete s iným etnikom, s inou kultúrou. Nadobudnuté stereotypy budú využívať vo svojom   
živote , to je cieľom multikultúrnej výchovy.  
Praktická časť projektu bola realizovaná prostredníctvom aktivít, najmä hier , ktoré boli zamerané na pochopenie a akceptáciu rôznych kultúr.  
Vo svojom projekte som kládla dôraz na to, aby aby boli aktivity pre žiakov atraktívne , aby ich vykonávali s nadšením. Môžem s uspokojením skonštatovať, že žiaci reagovali veľmi pozitívne , s radosťou spolupracovali a tešili sa na tieto aktivity, boli zvedaví a aktívni. Značnou mierou k tomu prispel spôsob realizácie , pri ktorej som využívala netradičné formy a metódy práce ako napr. :   
zážitkové vyučovanie, učenie vonku, projektové vyučovanie, expozičné metódy, heuristické metódy, excercitácia, valorizácia, persuácia, motivačné metódy..  
Po príchode ukrajinských žiakov do našej školy reagovali deti veľmi pozitívne, pomáhali týmto deťom, ich reakcie boli  
prirodzené a ľudské. Konštatujem, že je to do veľkej miery zásluha multikultúrnej výchovy , deti boli na situáciu pripravené, prijali tieto deti, prejavili empatiu a starali sa o nich, aby uľahčili ťažkú životnú situáciu a pomohli im začleniť sa. Je vysoký predpoklad, že tento postoj si ponesú do budúcnosti, že bude pre nich prirodzený a správny, to prispeje k formovaniu vlastnej identity, ale v konečnom dôsledku i spoločnosti, ktorej budú súčasťou.  
V projekte som často využívala rôzne technológie : internet, interaktívna tabuľa, digitálne knižnice, prezentácie, Infovek, Zborovňa, Moderný učiteľ... Môžem potvrdiť, že ak je pre žiakov forma vyučovania atraktívna, sú ochotné efektívne a s nadšením pracovať, učia sa rýchlo a implementácia poznatkov v praxi je účinnejšia.  
Harmonogram projektu bol koncipovaný tak, aby spĺňal kritériá časovej postupnosti v duchu pravidla - poznaj sám seba, potom lepšie spoznáš iných...  
1. Poznaj vlastné korene, pátranie po predkoch  
2. Zvyky v rôznych krajinách , kultúra iných národov, ich spôsob života  
3. Zmysel pre spoluprácu, vzájomný rešpekt  
4. Ľudské práva, Práva detí, farba pleti, Rómovia  
5. Predsudky, diskriminácia  
6. Utečenci, empatia, pomoc  
Aktivity boli zamerané na rozvoj empatie, tolerancie, zmenu postojov a odbúranie predsudkov. Dĺžka trvania bola rôzna, v rozpätí od 15 -30 min počas niekoľkých vyučovacích hodín, učiteľ má úlohu facilitátora.  
 Multikultúrna výchova je v súčasnosti veľmi dôležitá, pretože už teraz máme možnosť vychovať z detí ľudí, ktorí budú v budúcnosti akceptovať inú kultúru, budú sa s empatiou správať k iným ľuďom.   
Prínosom tejto práce je podľa môjho názoru i to, že sa kolegovia môžu inšpirovať tým, ako sa dá v praxi aplikovať multikultúrna výchova a môže im pomôcť zatraktívniť vyučovanie, v prípade záujmu ma, prosím kontaktujte, poskytnem Vám vypracovaný postup aktivít a hier, ktoré Vám vo Vašej pedagogickej praxi pomôžu implementovať multikultúrnu výchovu do vyučovacích hodín.  
Tento projekt je jednou z možných ciest, ako viesť žiakov k zvládnutiu multikultúrnej rozmanitosti.